Talle plakkershuise in Kempton Park in brand verwoesFoto verskaf Ongeveer 68 plakkershuise in Pomona naby Kempton Park in Gauteng is weer in ŉ brand verwoes, het William Ntladi, distrikbestuurder vir die Ekurhuleni- ramp-en-nooddiensbestuursentrum, Vrydag gesê. Die brand het ongeveer ŉ kilometer ver van KwaMax- informele nedersetting naby Great Northweg uitgebreek waar meer as 200 plakkershuise op 30 September 2019 in ŉ brand verwoes is. Ongeveer 900 mense is haweloos gelaat. Ntladi het gesê ŉ onbekende getal persone is dakloos gelaat, maar geen beserings is aangemeld nie. Brandbestryders van Ekurhuleni het Vrydagmiddag omstreeks 12:00 vinnig reageer ná ŉ bol rook opgemerk is. “Van die plakkershuise het reeds in ligte laaie gestaan en die brand het na die res van die informele nedersetting uitgebrei weens ŉ sterk wind wat gewaai het.” Ekurhuleni-brandweer (Foto verskaf/ANA) Agt brandweerwaens en 30 brandbestryders was op die toneel. Die brand is binne twee ure onder beheer gebring. Veiligheidsbeamptes stel ondersoek in na die oorsaak van die brand. Volgens ŉ voorlopige ondersoek het ŉ paraffienstoof in ŉ plakkershuis ontplof, aldus Ntladi. “Die persoon, wat die paraffienstoof moes monitor, het spoorloos verdwyn.” Ntladi het gesê dit is kommerwekkend, aangesien brandbestryders die informele nedersetting verlede week besoek het om hulle op te lei hoe om brande te voorkom.